S-78/2018

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 13. febrúar 2018, á hendur M-kvk-þgf H-kvk-þgf Ö-kvk-þgf, kt. 000000-0000, óstaðsettri í hús í Garðabæ, fyrir eftirtalin hegningar- og fíkniefnalagabrot framin í Reykjavík á árinu 2017, nema annað sé tekið fram:

I.

Fyrir þjófnað, með því að hafa:

1. Fimmtudaginn 10. ágúst, í verslun Bónuss við Nýbýlaveg 4 í Kópavogi, stolið fimm glösum af kardimommudropum og súkkulaðistykki, samtals að verðmæti kr. 1.533.

2. Mánudaginn 28. ágúst, í lyfjabúð Lyf og heilsu í Kringlunni 4-12, stolið ilmvatnsprufu að verðmæti kr. 20.911 og augnblýanti að verðmæti kr. 3.567, samtals að verðmæti kr. 24.478.

3. Föstudaginn 1. september, í verslun Iceland við Álfheima 74, stolið ellefu glösum af kardimommudropum, og þar af drukkið úr einu glasi, samtals að verðmæti kr. 4.389.

4. Sunnudaginn 3. september, í verslun Hagkaupa við Skeifuna 15, stolið sex glösum af vanilludropum og augnblýanti, samtals að verðmæti kr. 2.329.

5. Sunnudaginn 10. september, í verslun Hagkaupa við Skeifuna 15, stolið átta glösum af kardimommudropum og þar af drukkið úr tveimur þeirra, samtals að verðmæti kr. 2.552.

6. Mánudaginn 11. september, í verslun Hagkaupa við Skeifuna 15, stolið fjórum glösum af kardimommudropum, samtals að verðmæti kr. 1.276.

Teljast brot þessi varða við 244. gr. almennra hegningarlaga nr. 19/1940.

II.

Fyrir fíkniefnalagabrot, með því að hafa, föstudaginn 1. september, í fangamóttöku lögreglu við Hverfisgötu 113-115, haft í vörslum sínum samtals 1,34 g af amfetamíni, sem fannst við leit lögreglu, en ákærða hafði verið handtekin utandyra við Háaleitisbraut 175 skömmu áður.

Telst brot þetta varða við 2. gr., sbr. 5. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

III.

Fyrir gripdeild, með því að hafa, sunnudaginn 3. september, í verslun Bónuss við Nýbýlaveg 4 í Kópavogi, tekið fjögur glös af kardimommudropum, alls að verðmæti kr. 1.148, og drukkið úr glösunum innandyra í versluninni, starfsmaður verslunarinnar hafði síðan afskipti af ákærðu og kallaði til lögreglu.

Telst brot þetta varða við 245. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar. Jafnframt er þess krafist að framangreind fíkniefni samtals 1,34 g af amfetamíni, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærðu krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru.

Ákærða er fædd í janúar 1972. Samkvæmt framlögðu sakavottorði, dagsettu 12. febrúar 2018, á hún að baki nokkurn sakaferil sem nær aftur til ársins 2008. Hefur hún í alls 11 skipti verið sakfelld fyrir auðgunarbrot. Ákærða var með dómi 29. október 2015 dæmd til að sæta fangelsi í tvo mánuði fyrir hegningarlagabrot. Var dómurinn hegningarauki við eldri dóm. Með dómi Hæstaréttar Íslands, uppkveðnum 21. janúar 2016, var ákærða dæmd í sex mánaða fangelsi fyrir valdstjórnarbrot, hegningar- og fíkniefnalagabrot. Þá var ákærða dæmd til að sæta fangelsi í fjóra mánuði fyrir hegningar- og fíkniefnalagabrot með dómi Héraðsdóms Reykjavíkur, uppkveðnum 1. apríl 2016 og var dómurinn hegningarauki að hluta. Loks var ákærða dæmd í sex mánaða fangelsi fyrir auðgunar- og fíkniefnalagabrot sem og brot gegn valdstjórninni, með dómi Héraðsdóms Reykjavíkur, uppkveðnum 9. nóvember 2016. Var dómurinn hegningarauki að hluta.

Hinn 8. júní 2017 var ákærðu veitt reynslulausn á 180 daga eftirstöðvum fangelsisrefsingar samkvæmt fjórum fyrrgreindum dómum frá 29. október 2015, 21. janúar 2016, 1. apríl 2016 og 9. nóvember 2016. Með úrskurði Héraðsdóms Reykjavíkur, uppkveðnum 17. september 2017, var ákærðu gert að afplána eftirstöðvar refsingar fyrrgreindra dóma.

Við ákvörðun refsingar verður litið til greiðrar játningar ákærðu og verðmæti þýfisins, sem var ekki mikið. Þá verður horft til þess að ákærða hefur leitast við að bæta fyrir brot sín, sbr. 5. og 8. tölulið 1. mgr. 70. gr. almennra hegningarlaga nr. 19/1940. Á hinn bóginn verður einnig að líta til ítrekaðra auðgunarbrota hennar, sbr. 255. gr., sbr. 71. gr. laga nr. 19/1940.

Með hliðsjón af öllu framangreindu og ákvæðum 77. gr. almennra hegningarlaga nr. 19/1940 þykir refsing ákærðu hæfilega ákveðin fangelsi í 60 daga.

Með vísan til lagaákvæða í ákæru eru gerð upptæk til ríkissjóðs 1,34 g af amfetamíni, sem lögregla lagði hald á við rannsókn málsins.

Ákærða greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 316.200 krónur, að meðtöldum virðisaukaskatti.

Engan annan sakarkostnað leiddi af meðferð málsins.

Af hálfu ákæruvaldsins flutti málið K-kvk-nf Ó-kvk-nf E-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærða, M-kvk-nf H-kvk-nf Ö-kvk-nf, sæti fangelsi í 60 daga.

Upptæk eru gerð til ríkissjóðs 1,34 g af amfetamíni.

Ákærða greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 316.200 krónur.

L-kvk-nf R-kvk-nf S-kvk-nf